## Carlos Mazón apel·la a una solidaritat “ferma i unida” d’empreses, ciutadania i administracions per a combatre la pobresa

*** Carlos Mazón ha visitat, en el seu primer acte com a president de la Generalitat, el Banc d’Aliments de València
* Insta la societat valenciana perquè continue demostrant aquest exemple de solidaritat, del qual assegura “sentir-se orgullós”
* Apel·la a un concepte de solidaritat “més avançat” dirigit a una millora de la sanitat, l’educació, l’ocupabilitat, la lluita contra la desocupació i a assolir “un entramat social de progrés real”**

**La Pobla de Vallbona.**

El president de la Generalitat, Carlos Mazón, ha demanat una solidaritat “ferma i unida” d’empreses, ciutadania i administracions per a combatre la pobresa, perquè, segons ha manifestat, l’acció de govern no és suficient, per la qual cosa ha apel·lat a “la consciència col·lectiva de la Comunitat Valenciana”.

El cap de l’executiu valencià, Carlos Mazón, ha fet aquestes declaracions durant la seua visita a les instal·lacions del Banc d’Aliments de València, on ha qualificat de “simbòlic” el seu primer acte després de la presa de possessió com a president de la Generalitat. Amb aquest acte ha volgut valorar la “gran solidaritat del poble valencià”, que està fent que els magatzems “s’òmpliguen i es buiden tots els dies en benefici dels qui més ho necessiten”, ha manifestat.

Així mateix, ha agraït el treball del Banc d’Aliments, les persones voluntàries i els qui hi col·laboren de manera altruista, així com tots els particulars i les empreses que hi estan donant aliments, a més de destacar el suport creixent de les administracions.

“Gràcies a totes elles —ha assenyalat— el Banc d’Aliments està atenent 60.000 persones al mes”, i ha assegurat “sentir-se orgullós” d’aquest exemple de solidaritat que està demostrant la Comunitat Valenciana.

Durant la seua intervenció, el president ha tingut un record per a les nombroses entitats solidàries que “ajuden els qui pitjor ho estan passant” i ha instat la societat valenciana a incrementar el suport a aquesta classe d’entitats, perquè, tal com ha assenyalat, “hi ha molta gent que no somriu tant als matins com altres que sí que tenim la sort i el privilegi de somriure”.

Finalment, ha mostrat el seu compromís a fer realitat un concepte de solidaritat “més avançat” dirigit a una millora de la sanitat, l’educació, l’ocupabilitat, la lluita contra la desocupació i a assolir “un entramat social de progrés real”.

Fecha: 18/07/2023